Title: ประกาศธนาคารแห่งประเทศไทย เรื่อง การกำหนดให้บริษัทเครดิตฟองซิเอร์ดำรงสินทรัพย์สภาพคล่อง

ประกาศธนาคารแห่งประเทศไทย

ประกาศธนาคารแห่งประเทศไทย
เรื่อง
การกำหนดให้บริษัทเครดิตฟองซิเอร์ดำรงสินทรัพย์สภาพคล่อง

๑.
 เหตุผลในการออกประกาศ
เพื่อให้การดำเนินนโยบายการเงินมีประสิทธิภาพยิ่งขึ้น
ธนาคารแห่งประเทศไทยเห็นควรให้มีการเปลี่ยนปักษ์การดำรงสินทรัพย์สภาพคล่องของบริษัทเครดิตฟองซิเอร์ให้สอดคล้องกับกำหนดการประชุมคณะกรรมการนโยบายการเงิน
ซึ่งถือเป็นมาตรการหนึ่งในแผนปฏิรูปกรอบการดำเนินนโยบายการเงิน
อันจะช่วยลดความผันผวนของระดับอัตราดอกเบี้ยในตลาดการเงิน

๒.
 อำนาจตามกฎหมาย
อาศัยอำนาจตามความในมาตรา ๕๖ และมาตรา ๒๘
แห่งพระราชบัญญัติการประกอบธุรกิจเงินทุน ธุรกิจหลักทรัพย์
และธุรกิจเครดิตฟองซิเอร์ พ.ศ. ๒๕๒๒
ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการประกอบธุรกิจเงินทุน
ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ (ฉบับที่ ๒) พ.ศ. ๒๕๒๘

๓.
 ขอบเขตการบังคับใช้
ประกาศฉบับนี้ให้ใช้บังคับกับบริษัทเครดิตฟองซิเอร์ทุกบริษัท

๔.
 เนื้อหา
ข้อ ๑  ให้ยกเลิกประกาศธนาคารแห่งประเทศไทย เรื่อง
การกำหนดให้บริษัทเครดิตฟองซิเอร์ ดำรงสินทรัพย์สภาพคล่อง ลงวันที่ ๑๑ กันยายน
๒๕๔๕
ข้อ ๒  ให้บริษัทเครดิตฟองซิเอร์ดำรงสินทรัพย์สภาพคล่องไม่ต่ำกว่าร้อยละ
๕ ของยอดรวมเงินที่ได้จากการกู้ยืมหรือได้รับจากประชาชนทุกประเภท
ข้อ ๓  สินทรัพย์สภาพคล่องที่ต้องดำรงตามข้อ ๒
ต้องประกอบด้วย
(๑)
เงินฝากที่ธนาคารแห่งประเทศไทยไม่ต่ำกว่าร้อยละ ๐.๕
(๒)
หลักทรัพย์หรือตราสารซึ่งปราศจากภาระผูกพันประเภทใดประเภทหนึ่ง หรือหลายประเภทดังต่อไปนี้
รวมกันไม่ต่ำกว่าร้อยละ ๓.๕
ก. หลักทรัพย์รัฐบาลไทย
ข.
ตั๋วสัญญาใช้เงินเพื่อปรับโครงสร้างหนี้ที่ออกโดยกระทรวงการคลัง
ค. หุ้นกู้ พันธบัตร
หรือตราสารแสดงสิทธิในหนี้ที่กระทรวงการคลังค้ำประกันหรืออาวัลต้นเงินและดอกเบี้ย
ง. พันธบัตร หรือตราสารแสดงสิทธิในหนี้ที่ออกโดยกองทุนเพื่อการฟื้นฟูและพัฒนาระบบสถาบันการเงิน
จ. หุ้นกู้ พันธบัตร
หรือตราสารแสดงสิทธิในหนี้ที่กองทุนเพื่อการฟื้นฟูและพัฒนาระบบสถาบันการเงินค้ำประกันหรืออาวัลต้นเงินและดอกเบี้ย
ฉ. หุ้นกู้ หรือพันธบัตร
ที่ออกโดยบรรษัทเงินทุนอุตสาหกรรมแห่งประเทศไทยและพันธบัตร
หรือตราสารแสดงสิทธิในหนี้ที่ออกโดยองค์การของรัฐ
หรือรัฐวิสาหกิจที่มีกฎหมายเฉพาะจัดตั้งขึ้น
ช.
หลักทรัพย์ที่บรรษัทตลาดรองสินเชื่อที่อยู่อาศัยออกใหม่สืบเนื่องจากโครงการแปลงสินทรัพย์เป็นหลักทรัพย์ตามพระราชกำหนดนิติบุคคลเฉพาะกิจเพื่อการแปลงสินทรัพย์เป็นหลักทรัพย์
พ.ศ. ๒๕๔๐
(๓) เงินฝากที่ธนาคารที่ตั้งอยู่ในประเทศไทย
ซึ่งปราศจากภาระผูกพัน
(๔)
เงินให้กู้ยืมเผื่อเรียกแก่ธนาคารที่ตั้งอยู่ในประเทศไทย
และกองทุนเพื่อการฟื้นฟูและพัฒนาระบบสถาบันการเงิน ซึ่งปราศจากภาระผูกพัน
(๕) บัตรเงินฝากที่ออกโดยธนาคารพาณิชย์
ซึ่งปราศจากภาระผูกพัน
ข้อ ๔  สินทรัพย์สภาพคล่องที่ต้องดำรงตามประกาศนี้
ให้คิดจากส่วนเฉลี่ยรายปักษ์ของสินทรัพย์สภาพคล่องทุกสิ้นวัน
และส่วนเฉลี่ยรายปักษ์ของยอดรวมเงินที่ได้จากการกู้ยืมหรือได้รับจากประชาชนทุกสิ้นวันในปักษ์ก่อน
ทั้งนี้ ให้ถือเอาวันพุธเป็นวันเริ่มต้นของปักษ์
และสิ้นสุดในวันอังคารของอีกสองสัปดาห์ถัดมาจากวันดังกล่าว (รวมปักษ์ละ ๑๔ วัน)
โดยให้นับวันหยุดทำการรวมคำนวณเข้าด้วย ทั้งนี้
ปักษ์แรกของการดำรงสินทรัพย์สภาพคล่องตามหลักเกณฑ์ในประกาศนี้
ให้เริ่มต้นในวันพุธที่ ๑๗ มกราคม ๒๕๕๐ เป็นต้นไป

๕.[๑]
 วันเริ่มต้นบังคับใช้
ประกาศนี้ให้ใช้บังคับตั้งแต่วันที่ ๑๗ มกราคม
๒๕๕๐ เป็นต้นไป

ประกาศ
ณ วันที่ ๘ ธันวาคม พ.ศ. ๒๕๔๙
ธาริษา
วัฒนเกส
ผู้ว่าการ
ธนาคารแห่งประเทศไทย

โสรศ/ผู้จัดทำ
๑๐
มกราคม ๒๕๕๐

[๑] ราชกิจจานุเบกษา เล่ม ๑๒๓/ตอนพิเศษ ๑๓๒ ง/หน้า
๓๔/๒๒ ธันวาคม ๒๕๔๙